Predkladacia správa

Operácia EUFOR ALTHEA je súčasťou komplexného prístupu EÚ k bezpečnostnej, politickej a sociálno-ekonomickej stabilizácii Bosny a Hercegoviny a zapadá do celkovej mozaiky stabilizačných cieľov EÚ v regióne západného Balkánu. Mier, stabilita, rozvoj a prosperita celého regiónu patria medzi priority zahraničnej politiky Slovenskej republiky z dôvodu zaistenia stability a bezpečnosti strednej Európy, geografickej blízkosti, hospodárskej a ekonomickej spolupráce, slovenskej menšiny žijúcej v regióne, a rozvoja partnerstiev v kontexte procesov rozširovania EÚ a NATO.
Slovenská republika považuje zachovanie exekutívnej časti operácie EUFOR ALTHEA za veľmi dôležité z hľadiska procesu transformácie medzinárodnej prítomnosti z Úradu vysokého predstaviteľa (OHR) na posilnenú prítomnosť EÚ (posilnenie úradu a kompetencií osobitného predstaviteľa EÚ - EUSR) v Bosne a Hercegovine a z hľadiska odstrašenia prípadného vypuknutia násilia a vzniku nepokojov.
V nadväznosti na Závery Rady EÚ z 10. októbra 2011 bol spustený proces rekonfigurácie operačnej zostavy nasadených síl v operácii EUFOR ALTHEA. Došlo k zníženiu počtu síl lokalizovaných priamo v Bosne a Hercegovine z približne 1300 na maximálne 600, vrátane veliteľských štruktúr operácie v Sarajeve, čo je kompenzované poskytnutím okamžitých záloh, ktoré sú dislokované na území vysielajúceho štátu a v prípade zhoršenia bezpečnostnej situácie v Bosne a Hercegovine môžu byť nasadené do priestoru operácie. Rekonfigurácia operácie  nastala k 1. septembru 2012. 
Slovenská republika deklarovala pohotovosť príspevku do okamžitých záloh pre EUFOR ALTHEA v rokoch 2013 ako aj 2014 na základe súhlasu vlády SR. Vývoj bezpečnostnej situácie v Bosne a Hercegovine si nevyžiadal nasadenie okamžitých záloh pre EUFOR ALTHEA ani v jednom z uvedených rokov.
	V predloženom materiáli sa navrhuje vláde Slovenskej republiky schváliť opätovné vyčlenenie príspevku Ozbrojených síl Slovenskej republiky („ďalej len „OS SR“) do okamžitých záloh pre operáciu EUFOR ALTHEA a to vo forme mechanizovanej roty v počte do 125 profesionálnych vojakov na dobu pohotovosti od 1. februára 2015 do 31. decembra 2015, pričom finančné prostriedky na pokrytie nákladov na jedno prípadné vyslanie, pôsobenie a stiahnutie príspevku vyčlení Ministerstvo obrany SR.
Vyčlenenie predmetného príspevku OS SR si nevyžiada zmenu (súčasne) platných uznesení Národnej rady Slovenskej republiky (č. 1358 z 1. decembra 2004 a č. 194 zo 7. decembra 2010) pre pôsobenie príslušníkov OS SR v operácii EUFOR ALTHEA. Samotné nasadenie tohto príspevku bude zabezpečené ad hoc vyslovením súhlasu vlády Slovenskej republiky a Národnej rady Slovenskej republiky. Takéto riešenie je v súlade s právnym poriadkom Slovenskej republiky a bolo prijaté aj v minulosti, napríklad počas doby pohotovosti bojových skupín EÚ a tiež pri deklarovaní príspevku do okamžitých záloh v roku 2013 a 2014. 
		Opätovné zapojenie OS SR do okamžitých záloh pre operáciu EUFOR ALTHEA by bol nielen v súlade s doterajším presadzovaním zachovania exekutívneho charakteru operácie, ale aj s súlade so zahraničnou politikou Slovenskej republiky, v rámci ktorej je deklarované úsilie o aktívne pôsobenie na západnom Balkáne a s tým spojené adekvátne zastúpenie v operáciách medzinárodných organizácií v tomto regióne. 

